Du skal sikre dig, at din ansatte er indforstået med, at der offentliggøres billeder eller videoer med den pågældende. I forhold til billeder, herunder portrætbilleder, som let kan udskiftes, kan du sikre dig det ved, at du beder den ansatte om samtykke til offentliggørelsen.
Det samme gør sig imidlertid ikke altid gældende i forhold til videoer, herunder rekrutterings- og markedsføringsvideoer, som det er omkostningsfuldt for dig at producere. Derfor skal du sikre dig på en anden måde, at din ansatte er indforstået med, at der offentliggøres videoer af den pågældende, og at vedkommende kender konsekvenserne ved at deltage, f.eks. at materiale ikke uden videre kan slettes eller redigeres, fordi det vil være omkostningsfuldt. I praksis kan du gøre dette ved, at du på et personalemøde eller på et intranet gør opmærksom på, at du som arbejdsgiver planlægger f.eks. at lave en reklame- eller rekrutteringsvideo, og at de ansatte, som gerne vil medvirke, kan henvende sig til dig. Samtidig skal du gøre opmærksom på, at man som ansat ikke sådan uden videre kan fortryde igen, fordi det er omkostningsfuldt at producere videoen.
Uanset, at du har valgt denne fremgangsmåde kan der være tilfælde, hvor du skal imødekomme en (tidligere) ansats ønske om sletning.